مارتین اسکورسیزی

مارتین چارلز اسکورسیزی (Martin Charles Scorsese،بزائه‌ی ۱۷ نوامبر ۱۹۴۲) اتا آمریکایی کارگردون هسته که ایتالیایی ریشه دارنه. وه نو هالیوود مهم‌ترین کارگردانون جه حیساب اِنه. اسکورسیزی خله جوایز بیته که وشون دله اتا اوسکار جایزه، چارتا بفتا، سه‌تا ایمی، اتا گِرَمی، سه‌تا گولدن گولوب و دِتا آمریکای کارگردانون انجمن جایزه درنه.

وه سال ۱۹۶۸ شه فوق لیسانس ره نیویورک دانشگاه جه بیته و ونه اولین اثر هوز دت ناکینگ ات مای دور؟ (کی مه خنه در ره بزو، ۱۹۶۷) بی‌یه که وه ره شیکاگو فیلم فستیوال دله نمایش هدانه. دهه‌ئون ۱۹۷۰ و ۸۰ میلادی فیلمونی که اسکورسیزی ساتِه، ویشته آمریکایی-ایتالیایی مردمونِ خَوِری بی‌یه که نیویورک کناره دئینه و جرم-جنایت ره مافیا دله پیش وَردنه و همینتی نیهیلیسم و کاتولیک کلیسا خَوِری هم ونه فیلم دله گپ بزه وونه. اسکورسیزی فیلم‌هایِ سبک اینتی هسته که دوربین یواش تکون خِرنه و فریم ره ثابت یلنه، صحنه‌هایی که خشونت دارنه زیاد هسته و فُحش صدتا یک‌زار.

اسکورسیزی تاکسی درایور جه سال ۱۹۷۶ پالم د اور جایزه ره کَن جه بیته که این فیلم دله رابرت دنیرو کا کرده که هشت‌تا فیلم دیگر ره هم اسکورسیزی وَر دیّه: نیویورک، نیویورک (۱۹۷۷)، رگینگ بول (عصبی ورزا، ۱۹۸۰) کینگ آف کمدی (۱۹۸۲)، گودفیلز (۱۹۹۰)، و کازینو (۱۹۹۵). ده سال بعدی ره اسکورسیزی بورده لئوناردو دی‌کاپریو همرکت فیلم بساته که این دوره‌یِ آثار جه گنگز آف نیویورک (۲۰۰۲)، آویاتور (۲۰۰۴)، دیپارتد (۲۰۰۶)، شاتر آیلند (۲۰۱۰) و ولف آف وال استریت (۲۰۱۳) هستنه. اَی ات‌گال اسکورسیزی دِباره دنیرو ره شه فیلمون دله وردگاردنی‌یه که ایریش من (۲۰۱۹) و کیلرز آو فلاؤر مون (۲۰۲۳) دله دره. اسکورسیزیِ دیگر فیلمون جه هم افتر هورس (۱۹۸۵)، لست تمپتیشن آف کریس (مسیحِ آخرین وسوسه، ۱۹۸۸)، ایج آف اینوسنس (معصومیت دوره، ۱۹۹۳)، کوندون (۱۹۹۷)، هوگو (۲۰۱۱) و سایلنس (۲۰۱۶) هستنه.

علایده بر فیلم بساتن، اسکورسیزی HBO کومپانی وسّه چن کَش اپیزود هم بساته و بوردوالک امپایر (۲۰۱۱–۲۰۱۵)، وینلی (۲۰۱۶)،  پابلیک اسپیکینگ (۲۰۱۰)، و نتفلیکس پرتند ایتس ا سیتی (۲۰۲۱) سریالون وسّه چن قسمت کارگردونی هاکرده. وه چنتا راک موزیک مستند ره هم پیش بَوِرده که لست والتز (۱۹۷۸)، نو دایرکشن هؤم (۲۰۰۵)، شاین ا لایت (۲۰۰۸)، و جورج هریسون زندگی‌نومه (۲۰۱۱) این رج دله درنه.

 منابع 


رج:آمریکایی کارگردانون
رج:زننه آدمون